ભારતમાં પ્રથમવાર યોજાઈ રહેલ થિયેટર ઑલિમ્પિકમાં દુનિયાના ૩૦ દેશોના રંગકર્મીઓને ખાસ આમંત્રણ પાઠવવામાં આવ્યું છે. જેમાં ચીન, જાપાન, ફ્રાંસ, તુર્કી, યુકે, નેપાળ, ઓસ્ટ્રેલિયા, ગ્રીસ, ઇઝરાયેલ, ઇટાલી, અમેરિકા, બાંગ્લાદેશ, બેલ્જિયમ, બ્રાઝિલ, ડેનમાર્ક, ચેક રિપબ્લિક સહિતના દેશો સામેલ છે. અહીં એ નોંધવું રહ્યું કે, એનએસડીના સંચાલકો છેલ્લાં ત્રણ વર્ષથી થિયેટર ઑલિમ્પિક ભારતમાં યોજાય તે માટે પ્રયત્નશીલ હતા. આ મોકો જ્યારે મળ્યો છે ત્યારે તેણે તેના વાર્ષિક કાર્યક્રમ ‘ભારત રંગ મહોત્સવ’ને મુલતવી રાખીને તેની જગ્યાએ થિયેટર ઑલિમ્પિકનું આયોજન ગોઠવ્યું છે. એમ.કે. રૈના, બંસી કૌલ, માયા કૃષ્ણરાવ, ભાનુ ભારતી જેવા દેશના અનેક જાણીતા રંગકર્મીઓ આ આયોજનમાં જોડાયેલા છે. ઑલિમ્પિક ગેમ્સની જેમ થિયેટર ઑલિમ્પિકની શરૃઆત પણ ગ્રીસ એટલે કે યુનાનથી જ થઈ હતી. સૌ પ્રથમ થિયેટર ઑલિમ્પિક ૧૯૯૫માં ગ્રીસના ડેલ્ફીમાં યોજાયો હતો. ત્યાર બાદ ૧૯૯૯માં જાપાને બીજા ઑલિમ્પિકની યજમાની કરી હતી. એ પછી ૨૦૦૧માં રશિયા, ૨૦૦૬માં તુર્કી, ૨૦૧૦માં દક્ષિણ કોરિયા, ૨૦૧૪માં ચીન, ૨૦૧૬માં પોલેન્ડ અને હવે ૨૦૧૮માં ભારતમાં યોજાઈ રહ્યો છે. આ પહેલો એવો કાર્યક્રમ છે કે જેમાં ૩૦ ભારતીય અને ૧૫ વિદેશી ભાષાઓના મળીને કુલ ૪૫૦ જેટલાં નાટકો પ્રદર્શિત થનાર છે. મુંબઈમાં યોજાનાર કાર્યક્રમમાં શબાના આઝમી, પરેશ રાવલ, મનોજ જોષી, સીમા વિશ્વાસ અને સૌરભ શુક્લા જેવા રંગભૂમિના મોટા ગજાના કલાકારો ઉપસ્થિત રહેનાર છે. અહીં ૨૪થી ૨૮ માર્ચ દરમિયાન નાટ્યમંચન થશે અને સમાપન પણ ૮ એપ્રિલે મુંબઈમાં જ થશે.